Source: https://eur-lex.europa.eu/legal-content/ET/TXT/HTML/?uri=LEGISSUM:l14552&from=NL
Timestamp: 2019-07-18 19:16:16+00:00
Document Index: 6388278

Matched Legal Cases: ['kohus ', 'Kohus ', 'Kohus ', 'kohus ', 'kohus ', 'Kohus ', 'kohus ', 'Kohus ']

Eelotsusemenetlus – soovitused liikmesriikide kohtutele
soovitused liikmesriikide kohtutele eelotsusemenetluse kasutamiseks
Euroopa Liidu toimimise lepingu artikkel 267
MIS ON SOOVITUSTE JA ELI TOIMIMISE LEPINGU ARTIKLI 267 EESMÄRK?
Käesolevates soovitustes selgitatakse ELi riikide kohtutele menetluse eesmärke, mis annab neile õiguse ELi toimimise lepingu artikli 267 alusel eelotsusetaotlusega pöörduda Euroopa Liidu Kohtu poole. Seda menetlust kasutatakse juhul, kui on küsimusi liidu õiguse tõlgendamise või kehtivuse kohta, ning:
kui liikmesriigi kohtule on tema otsuse tegemiseks vajalik Euroopa Liidu Kohtu otsus, või
kui siseriikliku õiguse järgi ei saa edasi kaevata.
Soovitused käsitlevad üksikasjalikult ka menetluse sisu ja liikmesriikide taotluse esitamise vormi.
Need täiendavad Euroopa Liidu Kohtu kodukorra artikleid 93 kuni 118.
Eelotsusmenetluse tähtsus
Menetlust peetakse vajalikuks, kui liikmesriigi kohtus tõstatatakse uus tõlgendusküsimus, mis on liidu õiguse ühetaolise kohaldamise seisukohast üldise tähtsusega, või kui olemasolev kohtupraktika ei näi andvat vajalikke juhiseid, mida saaks kohaldada uues õiguslikus olukorras.
Soovituste struktuur
Ühte soovituste kogumit kohaldatakse kõikidele eelotsusetaotlustele ja teist kogumit kohaldatakse eelkõige kiirendatud menetluste* või kiirmenetluste* korral.
Kes esitab eelotsusetaotluse?
Kohtuasja lahendava liikmesriigi kohus võtab ainuvastutuse, et hinnata, kas eelotsusetaotlus on vajalik ja kas küsimused, mis ta Euroopa Liidu Kohtule esitab, on asjakohased.
Taotlust esitavad kohtud peavad vastama sealhulgas järgmistele tingimustele:
nad peavad olema moodustatud seaduse alusel ja olema alalised;
neil on kohustuslik kohtualluvus;
nad kohaldavad õigusnorme, ja
nad on sõltumatud.
Ese ja ulatus
Taotlus peab puudutama liidu õiguse tõlgendamist või kehtivust, mitte siseriiklike õiguse tõlgendamist ega põhikohtuasja raames tõstatatud faktiküsimusi.
Euroopa Liidu Kohus võib otsuse teha üksnes juhul, kui liidu õigus on põhikohtuasjas kohaldatav.
Euroopa Liidu Kohus ise ei kohalda taotluse esitanud kohtu vaidlusele liidu õigust, sest tema roll on aidata lahendust leida; liikmesriigi kohtu roll on teha Euroopa Liidu Kohtu otsusest järeldused.
Eelotsused on siduvad nii eelotsusetaotluse esitanud kohtule kui ka kõigile ELi riikide kohtutele.
Taotluse esitamise aeg ja siseriikliku menetluse peatamine
Liikmesriigi kohus võib taotluse esitada kohe, kui ta leiab, et kohtuotsuse tegemiseks on vajalik Euroopa Liidu Kohtu otsus, ning kui ta on võimeline piisavalt täpselt määratlema kohtuasja õigusliku ja faktilise raamistiku ning lahendamist vajavad õigusküsimused.
Siseriiklik menetlus tuleb peatada kuni Euroopa Liidu Kohtu otsuse tegemiseni.
Taotlus tuleb sõnastada lihtsalt, selgelt ja täpselt seoses vajadusega see tõlkida, et teised ELi riigid saaksid oma seisukohti esitada.
Euroopa Liidu Kohtu kodukorra artiklis 94 täpsustatakse taotluse sisu, mis peab kaasnema eelotsusetaotluse esitanud kohtu küsimustega, mille põhipunktid on kokkuvõtlikult esitatud soovituste lisas.
Kõigil taotlustel peab olema kuupäev ja allkiri ning need tuleb saata tähitud kirjaga Euroopa Kohtu kantseleile Luxembourgis.
Kohtukulud ja õigusabi
Eelotsusemenetlus on Euroopa Liidu Kohtus tasuta. Vajaduse korral otsustab menetlusosaliste kohtukulude üle eelotsusetaotluse esitanud kohus.
Euroopa Kohtu kantselei roll
Menetluse vältel peab Euroopa Kohtu kantselei eelotsusetaotluse esitanud kohtuga ühendust ja edastab talle koopia kõigist menetlusdokumentidest ning palve esitada täpsustusi.
Menetluse lõppedes edastab kohtukantselei Euroopa Liidu Kohtu lahendi eelotsusetaotluse esitanud kohtule. Eelotsusetaotluse esitanud kohus peab kohtukantseleid teavitama selle lahendi kohaldamisest ja kohtuasjas tehtud lõplikust otsusest.
Kiirendatud menetlused ja kiirmenetlused
Vastavalt kodukorra artiklitele 105–107 võib Euroopa Liidu Kohus otsustada, et mõni taotlus nõuab kiirendatud menetlust või kiirmenetlust.
Kiirendatud menetluse korral palutakse näiteks ELi riikidel esitada oma seisukohad lühema tähtaja jooksul.
Eelotsusetaotluse esitanud kohus peab põhjendama kiireloomulise menetluse vajadust, tuues välja tavamenetlusega kaasnevad võimalikud ohud.
Kiirendatud menetluse või kiirmenetluse taotluse võib algselt saata e-posti või faksi teel Euroopa Kohtu kantseleile.
MIS AJAST SOOVITUSI KOHALDATAKSE?
Soovitused asendavad 2012. aastal väljaantud soovitusi ja neid kohaldatakse alates 25. novembrist 2016.
Kiirendatud menetlus: menetlus, kui kohtuasja laad ja erakorralised asjaolud nõuavad asja kiiret lahendamist.
Kiirmenetlus: menetlus, mida kohaldatakse vaid vabaduse, turvalisuse ja õigusega seotud kohtuasjade puhul. Eelkõige piirab see nende menetlusosaliste arvu, kellel on õigus kirjalikke seisukohti esitada, ja eriti kiireloomulistes asjades lubab täielikult ära jätta Euroopa Liidu Kohtu menetluse kirjaliku osa.
Soovitused liikmesriikide kohtutele eelotsuse taotlemiseks (ELT C 439, 25.11.2016, lk 1–8)
Euroopa Liidu toimimise lepingu konsolideeritud versioon – Kuues osa – Institutsioonilised ja rahandussätted – I jaotis – Sätted institutsioonide kohta – 1. peatükk – Institutsioonid – 5. jagu – Euroopa Liidu Kohus – Artikkel 267 (endine EÜ asutamislepingu artikkel 234) (ELT C 202, 7.6.2016, lk 164)
Euroopa Liidu lepingu konsolideeritud versioon – III jaotis – Sätted institutsioonide kohta – Artikkel 19 (ELT C 202, 7.6.2016, lk 27)
Euroopa Kohtu kodukord (ELT L 265, 29.9.2012, lk 1–42)
Euroopa Kohtu kodukorra muutmine (ELT L 173, 26.6.2013, lk 65)